Ministrul Pintea și primarul Tudorache nu au consultat ISU, SMURD și ”Floreasca” când au decis să mute spitalul de urgență pe București-Târgoviște! Pentru pacienții cu urgențe se adaugă 11 kilometri într-un trafic infernal, ”iar medicii se vor trezi nu la 5, ci la 4 ca să ajungă la spital”

joi, 29 martie 2018, 7:04

”Nu am fost invitați să participăm la discuțiile legate de amplasarea noului Spital de Urgență” Raed Arafat ”Noi am aflat din mass-media. Nu am fost informați instituțional. Ambulanțele SMURD vor ajunge mai târziu, din cauza traficului și distanței. E nevoie de o analiză obiectivă asupra amplasamentului noului spital” ISU București-Ilfov

Oricât de uluitor pare, după îndelungi comunicări ale ziarului cu instituțiile implicate, concluzia e limpede: amplasarea noului Spital de Urgență n-a fost discutată cu oamenii de la situații de urgență.

Ministerul Sănătății se spală pe mâini de orice responsabilitate.

O investiție de 300 de milioane de euro pentru sănătate și intervenție de urgență este coordonată de o primărie!

Iar Primăria nu i-a implicat exact pe cei care, prin lege, răspund de situațiile de urgență în sănătate, și nu numai, pentru 3 milioane de oameni!

De Mirela Neag și Cătălin Tolontan

Luni, 5 martie, au prezentat macheta.

Sorina Pintea, ministrul Sănătății, și Dan Tudorache, primarul Sectorului 1, au anunțat mutarea Spitalului Floreasca.

Dar, în privința locului, nu s-au sfătuit chiar cu urgențele de la Spitalul de Urgență Floreasca!

Primăriile, de capul lor

Există, în acest moment, două mari proiecte de spital, neconcurente, susținute de primării.

Unul, al Primăriei Sectorului 1, prevede construirea pe șoseaua București-Târgoviște nr. 10 a unui nou Spital de Urgență.

Alt proiect demarat, al Primăriei Capitalei, susține construirea Spitalului Metropolitan în zona Voluntari.

Ambele au de făcut față unei duble realități: pe de o parte, tot mai mulți bucureșteni locuiesc și lucrează în Nord, deci au nevoie de spitale.

Dar, pe de altă parte, zona devine infernală din perspectiva infrastructurii total insuficiente.

Și ambele proiecte au o problemă: ele ar trebui să se încadreze în politica națională de sănătate și de situații de urgență.

Acest articol este despre primul proiect, cel al Primăriei Sectorului 1, unde nici măcar nu i-au întrebat pe cei pe care-i mută!

Cu 11 kilometri mai în nord

Noul amplasament pentru Spitalul de Urgență și pentru Spitalul de Arși este în zona restaurantului ”Doi Cocoși”.

Actualele clădiri sunt învechite și ambii manageri susțin de ani de zile ideea unui nou sediu.

O urgență la 4 minute primește, în medie, UPU Floreasca

Dar, în decizia lor, Sorina Pintea și Dan Tudorache nu s-au consultat nici cu cei care transportă și nici cu cei care tratează urgențele, după cum susțin aceștia, în răspunsurile oficiale pentru ziar!

Amplasamentul propus pe București-Târgoviște nr. 10 se găsește la:

11 kilometri de actualul sediu al Spitalului Foreasca.

15 kilometri de centrul Bucureștiului.

20 de kilometri de la Big Berceni, din Sud.

Pentru șoferii bucureșteni, care traduc kilometrii în trafic infernal, noile distanțe înseamnă zeci de minute în plus!

80% din urgențe nu sunt aduse de ambulanțe

Problemele de trafic vor fi copleșitoare.

Mai ales că, așa cum explică Bogdan Oprița, șeful Unității de Primiri Urgențe de la Floreasca, peste 300 de bolnavi pe zi vin singuri, pe picioarele lor, la urgențe!

”80% dintre cele 400 de pacienți urgenți pe care-i avem pe zi vin cu propriile mijloace, nu cu ambulanțele” Bogdan Oprița, șef UPU Floreasca

Dacă ambulanțele se mai strecoară, cu mare dificultate și ele, cum vor ajunge ceilalți pacienți la ”Doi Cocoși”?!

34.000 de urgențe pe an vin din restul orașului

Într-un an, UPU Floreasca îngrijește 140.000 de oameni.

40.702 dintre cazurile de la Floreasca provin din sectoarele 1 și 2

Jumătate dintre pacienții de la urgențe, 75.427 mai exact, sunt din București.

Problema capătă o cu totul altă dimensiune în cazul unui cutremur sau a unei alte catastrofe.

Raed Arafat: ”Nu am fost invitați la discuțiile legate de amplasare”

Raed Arafat, șeful Departamentului pentru Situații de Urgență, spune că decizia despre noul sediu de la ”Doi Cocoși” nu l-a inclus.

34.725 vin din restul orașului, adică din sectoarele defavorizate de relocarea spitalului în nord

”Nu am fost invitați să participăm la discuțiile legate de amplasarea noului Spital de Urgență”, explică el.

Arafat adaugă faptul că nu intenționează să deschidă o polemică.

”Poate că nici nu trebuia să fim noi consultați, ci Inspectoratul pentru Situații de Urgență București”.

Întrebați, cei de la ISU răspund redacției că: ”Nu am fost consultați instituțional, am aflat din mass media”.

ISU: ”Se impune o analiză obiectivă!”

Cei de la ISU spun că e OK că se face un spital noi.

”În calitate de structură responsabilă pentru gestionarea situațiilor de urgență pentru o populație de aproximativ 3 milioane de locuitori, apreciem ca fiind benefică intenția de construire a unui spital la standarde ridicate”.

Dar ei atrag atenția că nu așa se ia o decizie.

”Însă, din punct de vedere operațional, este de așteptat ca deplasarea ambulanțelor SMURD spre noul amplasament să implice valori de timp mai ridicate, generate de trafic, distanțele mărite, densitatea populației, importanta categoriilor de obiective și operatori economici, fapt ce impune o analiză obiectivă, realizată de către factorii implicați în procesul de coordonare și conducere a sistemului de urgență”.

Tonul ponderat, tipic instituțional, dar ideile sunt clare.

Doctorii speră ca UPU să rămână în Floreasca!

Raed Arafat adaugă faptul că în țările din Occident există, într-adevăr, spitale mari în afara orașului.

”Nu ar fi o ciudățenie ca un spital mare să funcționeaze la periferia orașului. Am văzut astfel de spitale în Europa, dar acolo am văzut că beneficiază și de o infrastructură bine gândită astfel încât pacientul să ajungă cât mai rapid indiferent că vine cu ambulanța sau cu mijloace proprii”.

În privința zonei ”Doi Cocoși”, problema este infrastructura de transport, dar nu numai.

Șeful UPU Floreasca, Bogdan Oprița, care și el este partizan al unui spital nou, dar nu atât de departe de centru, mai dezvăluie ceva.

Printr-un sistem de rotație între spitalele de urgență din București, în zilele de duminică și miercuri toate cazurile de infarct din București sunt aduse la ”Floreasca”.

Cum ar arăta transportul unui pacient cu infarct din Rahova, Balta Albă, Pantelimon sau Titan tocmai la ”Doi Cocoși”?

Ei speră totuși ca departamentul UPU să rămână în Floreasca.

”Medicii se vor trezi la 4 ca să fie la 7 la spital, unde vor ajunge cum?”

-Domnule doctor Oprița, acum Spitalul Floreasca este cel mai aproape spital de urgență față de centrul orașului. Ce spuneți despre noul amplasament?

-Este o discuție amplă. Spitalul Floreasca deservește sectoarele 1 și 2 și zona aferentă DN1, dar în zilele de miercuri și duminică sunt aduse la noi toate cazurile de infarct din București. Deci timpul de transport al unui pacient din zona de sud a orașului va fi mai mare. Dar se va încadra în cele două ore necesare unui pacient cu infarct de la producere până la coronografie deoarece poate fi stabilizat. Acum se poate face tromboliza în ambulanță. La fel și cazurile de atac cerebral.

-Și la traume, la accidentele rutiere?

-În cazul traumatismelor sau cazurile de instabilitate din punct de vedere vital avem ”ora de aur”, dar acestea sunt direcționate către cel mai apropiat spital de urgență.

2023 este anul anunțat de oficialități pentru inaugurarea noului spital de urgență din Nord

-Probabil că vă bucurați că se face un spital nou.

-Sigur. Cererea pentru construirea unui spital nou noi am făcut-o anul trecut pentru că în această clădire am ajuns să funcționăm la limită. Suntem supraaglomerați, nu mai îndeplinim standardele de igienă și de aceea am ajuns să facem compromisuri privind circuitele medicale. Noul spital va fi de categorie IA, ceea ce înseamnă că va avea toate secțiile de specialitate și că nu vom mai avea situații de genul să transportăm cu același lift gunoiul, pacienții ieșiți din sala de operații și cei care trebuie duși la morgă. Oricâtă dezinfecție ai face după fiecare manevră, tot o să se ajungă la cazuri de infecții intraspitalicești.

-Și nu v-a consultat Ministerul Sănătății pentru amplasare? Sunteți și coordonatorul SMURD din București.

-Nu. Ne-au întrebat despre infrastructură. Câte secții să aibă, cum să fie puse, câte paturi. Dar nici pe noi, cei de la UPU, și nici pe managerul Spitalului Floreasca, pe care l-am întrebat, nu ne-au consultat în privința locului unde se va muta spitalul.

-Însă…

-Și mai e o problemă. Cea a felului în care medicii vor ajunge acolo, la ”Doi Cocoși”.

”Medicii vor trebui să se trezească la 4 dimineața, probabil. Ca să ajungă în zona „Doi Cocoși”. Dar cu ce să ajungă?” Bogdan Oprița

-Puteți detalia, vă rugăm?

-În tura de dimineață lucrează în jur de o mie de persoane. Majoritatea au renunțat la mașină pentru că aici pot apela la multe mijloace de transport în comun. Mă întreb câți dintre ei vor accepta să se mute cu locul de muncă la periferie?! Colegii care locuiesc în Balta Albă, de exemplu, se trezesc acum la ora 5 și ceva ca să ajungă la 7 la spital.

-Există planuri.

-Da. Am înțeles că se va construi o stație de metrou, că se vor introduce mijloace de transport. Sper că planul de mobilitate nu va rămâne doar pe hîrtie.

Spitalele de urgență au fost gândite, până acum, într-un cerc care să acopere omogen orașul

Cum sunt amplasate Spitalele de Urgență din București față de centru:

Spitalul Floreasca – 3,7 km de centrul orașului Spitalul Sf. Pantelimon – 8 km Spitalul Sf. Ioan – 7 km Spitalul Bagdasar-Arseni – 7 km Spitalul Universitar – 4 km Spitalul Elias – 7,5 km Spitalul Fundeni – 7,5 km Noul Spital de Urgență – 16 km

Ministerul spune că știe Primăria, iar Primăria zice că a decis ”un grup de lucru”

La întrebarea ziarului: ”Cine a fost consultat când s-a luat decizia relocării în Nord a Spitalului de Urgență Floreasca?”, ministerul sănătății ne-a trimis la Primărie.

”Informațiile solicitate de către dumneavoastră sunt deținute de către Primăria Sectorului 1”.

Pur și simplu, pentru că Primăria dă banii, Ministerul dă senzația că se scutură de responsabilități.

Iar Primăria lui Dan Tudorache a spus că un grup de lucru a analizat ”avantajele și dezavantajele amplasamentului situat în Șos. București-Târgoviște nr. 10”.

Din acest grup fac parte:

reprezentanți ai Ministerului Sănătății;

reprezentanți ai Direcției de Sănătate Publică a Municipiului București;

reprezentanți ai Spitalului Clinic de Urgență Floreasca;

reprezentanți ai Institutului de Ocrotire a Mamei și Copilului Profesor Dr. Alfred Rusescu;

reprezentanți ai Spitalului Clinic de Urgență Chirurgie Plastică Reparatorie și Arsuri;

reprezentanți ai Primăriei Sectorului 1.

În primul rând, Spitalul Floreasca neagă că a fost consultat în privința amplasamentului!

În al doilea rând, lipsesc cei de la situații de urgență, SMURD și UPU.

Pe scurt.

O investiție de 300 de milioane de euro pentru sănătate și intervenție de urgență a fost pornită sub coordonarea unei primării și fără cei de la intervenții de urgență în sănătate!

Răspunsul Primăriei Sectorului 1: